Il-President tal-Belarus Alexander Lukashenko qal illi ħafna mill-pajjiżi tal-Punent qabżu l-limitu bis-sanzjonijiet li imponew fuq il-Belarus. Huwa għamel dawn ir-rimarki hekk kif kien qed jiddefendi l-azzjoni li ħa, meta ordna li ajruplan tar-Ryanair li kien waqt titjijra mill-Greċja lejn il-Litwanja jinżel fil-Belarus, nhar il-Ħadd li għadda. Lukashenko ordna li jsir hekk sabiex jiġi arrestat il-Ġurnalist Roman Protasevich. Protasevich li għandu 26 sena tpoġġa fuq il-lista tat-terroriżmu s-sena l-oħra, huwa f'kummenti li ta sostna li qed jibża' mill-piena tal-mewt. Hu flimkien mas-sieħba tiegħu qed jaffaċċjaw akkużi kriminali. F'filmati li ġew ippubblikati, il-koppja tidher li qed tammetti għall-akkużi miġjuba kontrihom, madanakollu l-espressjoni fuq wiċċhom turi li huma ġew sfurzati jammettu. Il-mexxejja Ewropej akkużaw lil Belarus li ħatfu l-ajruplan, iżda l-president kompla jinsisti li hu aġixxa b'mod legali.